
                                                 Nr.23/398,429/2009
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra proiectului de Lege pentru modificarea art.15 alin.(1) şi (2) din Legea nr.363/2007 privind combaterea practicilor incorecte ale comercianţilor în relaţia cu consumatorii şi armonizarea reglementărilor cu legislaţia europeană privind protecţia consumatorilor şi asupra proiectului de Lege pentru modificarea Legii nr.363/2007 privind combaterea practicilor incorecte ale comercianţilor în relaţia cu consumatorii şi armonizarea reglementărilor cu legislaţia europeană privind protecţia consumatorilor, transmise cu adresele nr.P.L.x. 602 din 16 noiembrie 2009 şi nr.P.L.x. 714 din 21 decembrie 2009.


În raport de obiectul şi conţinutul său, propunerile legislative fac parte din categoria legilor ordinare.



În conformitate cu prevederile Constituţiei României, republicată, Camera decizională pentru aceste propuneri legislative este Camera Deputaţilor.
PREŞEDINTE,

Iulian Iancu
[image: image2.png]ROMANIA




Parlamentul  României

Camera  Deputaţilor

Comisia pentru industrii si servicii

Bucureşti, 11.05.2010





                                                 Nr.23/398,429/2009
R A P O R T

asupra proiectului de Lege pentru modificarea art.15 alin.(1) şi (2) din Legea nr.363/2007 privind combaterea practicilor incorecte ale comercianţilor în relaţia cu consumatorii şi armonizarea reglementărilor cu legislaţia europeană privind protecţia consumatorilor şi asupra proiectului de Lege pentru modificarea Legii nr.363/2007 privind combaterea practicilor incorecte ale comercianţilor în relaţia cu consumatorii şi armonizarea reglementărilor cu legislaţia europeană privind protecţia consumatorilor



În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere şi avizare în fond, cu următoarele acte normative:

-  proiectul de Lege pentru modificarea art.15 alin.(1) şi (2) din Legea nr.363/2007 privind combaterea practicilor incorecte ale comercianţilor în relaţia cu consumatorii şi armonizarea reglementărilor cu legislaţia europeană privind protecţia consumatorilor, provenit dintr-o propunere legislativă  a doamnei senator PD-L Sorina Plăcintă şi a domnilor senatori PD-L Iulian Urban, Gheorghe David, Gheorghe Bîrlea, Gabriel Mutu şi Valentin Calcan, transmis cu adresa nr.P.L.x. 602 din 16 noiembrie 2009, înregistrat la comisie sub nr.23/398 din 16 noiembrie 2009;

- proiectul de Lege pentru modificarea Legii nr.363/2007 privind combaterea practicilor incorecte ale comercianţilor în relaţia cu consumatorii şi armonizarea reglementărilor cu legislaţia europeană privind protecţia consumatorilor, a doamnei senator PD-L Sorina Plăcintă şi a domnilor senatori PD-L Iulian Urban, Mircea Marius Banias, Gheorghe David, Sorin Fodoreanu, Marius Gerard Necula şi Dumitru Florian Staicu, transmis cu adresa nr.P.L.x. 714 din 21 decembrie 2009, înregistrat la comisie sub nr.23/429 din 21 decembrie 2009.


Consiliul Legislativ, cu avizele nr.689/23.06.2009, respectiv nr.1138/06.10.2009, avizează favorabil propunerile legislative cu observaţii şi propuneri.



Guvernul, prin actele nr.2215/31.08.2009, respectiv nr.744/22.03.2010, susţine adoptarea propunerii legislative (P.L.x. 602/2009) sub rezerva unor observaţii şi propuneri, iar prin actul nr.202/25.01.2010, nu susţine adoptarea propunerii legislative (P.L.x. 714/2009).



Senatul, în şedinţele din 11 noiembrie 2009, respectiv 16 decembrie 2009, a adoptat propunerile legislative cu amendamente admise.



Comisia juridică, de disciplină şi imunităţi şi Comisia pentru politică economică, reformă şi privatizare, cu avizele nr.602/15.12.2009, respectiv nr.21/316/15.12.2009, au avizat favorabil proiectul de lege (P.L.x. 602/2009) în forma adoptată de Senat.



Comisia juridică, de disciplină şi imunităţi, cu avizul nr.714/02.02.2010, a avizat favorabil proiectul de lege (P.L.x. 714/2009), iar Comisia pentru politică economică, reformă şi privatizare, cu avizul nr.21/342/02.02.2010, avizează negativ proiectul de lege.



Proiectul de lege (P.L.x. 602/2009) are ca obiect de reglementare modificarea alin.(1) şi (2) ale articolului 15 din Legea nr.363/2007 privind combaterea practicilor incorecte ale comercianţilor în relaţia cu consumatorii şi armonizarea reglementărilor cu legislaţia europeană privind protecţia consumatorilor, în sensul majorării limitelor amenzilor contravenţionale prevăzute în aceste norme.



Proiectul de lege (P.L.x. 714/2009) are ca obiect de reglementare modificarea alin.(1) şi (2) ale articolului 15 din Legea nr.363/2007 privind combaterea practicilor incorecte ale comercianţilor în relaţia cu consumatorii şi armonizarea reglementărilor cu legislaţia europeană privind protecţia consumatorilor, în sensul majorării limitelor amenzilor contravenţionale prevăzute în aceste norme. Totodată, se propune şi completarea anexei nr.1 cu un nou punct 51, în sensul introducerii unei noi practici comerciale în categoria practicilor comerciale considerate incorecte în relaţia cu consumatorii.


Membrii Comisiei pentru industrii şi servicii au examinat proiectele de lege în şedinţa din 11 mai 2010 şi au hotărât cu unanimitate de voturi să propună Plenului Camerei Deputaţilor:

- adoptarea proiectul de Lege pentru modificarea art.15 alin.(1) şi (2) din Legea nr.363/2007 privind combaterea practicilor incorecte ale comercianţilor în relaţia cu consumatorii şi armonizarea reglementărilor cu legislaţia europeană privind protecţia consumatorilor (P.L.x. 602/2009) în forma adoptată de Senat;

- respingerea proiectul de Lege pentru modificarea Legii nr.363/2007 privind combaterea practicilor incorecte ale comercianţilor în relaţia cu consumatorii şi armonizarea reglementărilor cu legislaţia europeană privind protecţia consumatorilor (P.L.x. 714/2009), din următoarele considerente:

- evitarea paralelismului deoarece acest proiect de lege are acelaşi obiect de reglementare ca şi proiectul de lege înregistrat anterior (P.L.x. 602/2009);

- Legea nr.363/2007 privind combaterea practicilor incorecte ale comercianţilor în relaţia cu consumatorii şi armonizarea reglementărilor cu legislaţia europeană privind protecţia consumatorilor transpune prevederile  Directivei 2005/29/CE privind practicile comerciale neloiale ale întreprinderilor de pe piaţa internă faţă de consumatori şi de modificare a Directivei 84/450/CEE a Consiliului, a Directivei 97/7/CE, 98/27/CE şi 2002/65/CE ale Parlamentului European şi ale Consiliului, şi a Regulamentului (CE) nr.2006/2004 al Parlamentului European şi al Consiliului. Anexa I este o listă unică în toate statele membre şi poate fi modificată numai prin revizuirea directivei. Prin introducerea pct.51 în anexă se afectează transpunerea acesteia.



La lucrările comisiei au participat invitaţi din partea Agenţiei Naţionale pentru protecţia Consumatorului: domnul Samuel Calotă – vicepreşedinte, Mihail Meiu – director şi doamna Irina Vasile – şef serviciu.


La lucrările comisiei au fost prezenţi 27 de deputaţi din totalul de 27 de deputaţi membri ai comisiei.



Prin obiectul de reglementare şi conţinutul său, propunerile legislative fac parte din categoria legilor ordinare.



Potrivit prevederilor art.75 alin.(1) din Constituţia României, republicată, şi al art.92 alin.(9) punctul 1 din regulamentul Camerei Deputaţilor, republicat, Camera Deputaţilor este Cameră decizională.
                        PREŞEDINTE,                                         SECRETAR,
                          Iulian Iancu                                            Mircea Marin
Consilieri parlamentari,
Viorela Gondoş

Isabela Robe

